ཱུྃ་ཧཱུྃ་ཧཱུྃ༔ དུག་ལྔ་རྣམ་དག་ཡེ་ཤེས་སྐུ་ལྔའི་རྫས༔ ཁམས་གསུམ་ཡོངས་སྒྲོལ་བླ་མེད་མཆོད་པ་འདི༔ ཡེ་ཤེས་མཁའ་འགྲོ་འཁོར་དང་བཅས་ལ་འབུལ༔ ཐུགས་དམ་བསྐང་ཞིང་མཆོག་ཐུན་དངོས་གྲུབ་སྩོལ༔ ཨོྃ་བཛྲ་ཌཱཀྐི་སིངྷ་མུ་ཁ་ཧ་རི་ནི་ས་ཛཿ བཛྲ་ཨརྒྷཾ་པཱ་དྱཾཤབྡ་ཨཱཿཧཱུྃ༔ མ་ཧཱ་སརྦ་པཉྩ་ཨ་མྲྀ་ཏ་རཀྟ་བྷ་ལིངྟ་ཁ་ཁ་ཁཱ་ཧི༔ «བསྟོད་པ་ནི༔» ཧཱུྃ་ཧཱུྃ་ཧཱུྃ༔ སྣ་ཚོགས་སྐུ་བཞི་ལྷུན་གྲུབ་ངང་ཉིད་ལས༔ བདེ་ཆེན་ཡོངས་རྫོགས་སྤྲོས་བྲལ་བརྡ་ཡི་སྐུ༔ གསང་བ་ཌཱཀྐི་ཡེ་ཤེས་ལྷ་ཚོགས་ལ༔ སྒོ་གསུམ་འདུ་འབྲལ་མེད་པར་ཕྱག་འཚལ་བསྟོད༔ བསྟོད་པར་འོས་པ«སོགས༔ ལྷག་ཆད་བཟོད་གསོལ་ནི༔» ཧོཿ དཀྱིལ་འཁོར་ཆོ་གའི་ཡན་ལག་མ་ཚང་དང་༔ མ་འབྱོར་དམ་ཉམས་འདི་ཕྱིའི་སྒྲིབ་གཡོགས་རྣམས༔ ཡེ་ཤེས་ཌཱཀྐི་རྒྱ་མཚོའི་ཚོགས་ལ་བཤགས༔ «ཡིག་བརྒྱ་དབྱངས་གསལ་རྟེན་འབྲེལ་སྙིང་པོ་བཟླ༔ བརྟན་བཞུགས་བྱ༔ དེ་ནས་དཀྱིལ་འཁོར་བསྡུ་བ་ནི༔» དཀྱིལ་འཁོར་ངོ་བོ་འཛིན་མེད་སྟོང་པའི་ངང་༔ ཧཱུྃ་ཡིག་གྱེན་ལྡོག་མི་དམིགས་ཆོས་སྐུར་ཨཱཿ གསལ་སྟོང་གདོད་མའི་དབྱིངས་ཕྱུག་མངོན་འགྱུར་ཤོག༔ ཨ་ཨ་ཨཱཿ «བསྔོ་བ་ནི༔» ཧོཿ མ་སྲིང་མཁའ་འགྲོ་གཉན་གྱི་དལ་བཟུང་ནས༔ བསྐྱེད་རྫོགས་ཕྱི་ནང་དགེ་བཅུ་ཉམས་ལེན་གྱི༔ བརྩོན་འགྲུས་ཟབ་མོས་ལྷུར་བླང་བགྱིས་པའི་ཚོགས༔ མ་གྱུར་སྲིད་པའི་འགྲོ་སྒྲོལ་ཆེད་དུ་བསྔོ༔ «སྨོན་ལམ་ནི༔» ཧོཿ རིག་འཛིན་འདུས་པའི་གཉན་གྱི་དལ་བཟུང་ནས༔ མ་སྲིང་ཌཱཀྐི་སྲོག་ལྟར་བསྒྲུབས་པ་ཡིས༔ དམ་ཚིག་གཡེལ་བ་མེད་པའི་ཏིང་འཛིན་གྱིས༔ ཚེ་རབས་འདི་དང་ཚེ་རྒྱུད་ཐམས་ཅད་དུ༔ ཟབ་ལམ་རྗེས་བཟུང་མཆོག་གི་དགའ་སྟོན་གྱི༔ འབྲས་བུ་སྨིན་ནས་རྔ་ཡབ་དཔལ་རི་རུ༔ པད་འབྱུང་རྒྱལ་བའི་སྲས་སུ་འཚོགས་པར་ཤོག༔ «བཀྲ་ཤིས་ནི༔ »ཧཱུྃ༔ ཆོས་སྐུའི་བཀྲ་ཤིས་ཡུམ་ཆེན་ཕ་རོལ་ཕྱིན༔ གནས་ལུགས་རང་རྩལ་མངོན་གྱུར་བཀྲ་ཤིས་ཤོག༔ ལོངས་སྐུའི་བཀྲ་ཤིས་ཌཱཀྐི་དབྱིངས་ཕྱུག་མ༔ ཅིར་སྣང་སྒྱུ་མར་རྟོགས་པའི་བཀྲ་ཤིས་ཤོག༔ སྤྲུལ་སྐུའི་བཀྲ་ཤིས་ཌཱཀྐི་སེང་གདཽང་མ༔ འབྲས་བུ་ཀུན་ཀྱང་ལྷུན་གྲུབ་བཀྲ་ཤིས་ཤོག༔ གང་འདུལ་བཀྲ་ཤིས་མཁའ་འགྲོ་སྡེ་བཞིའི་ཚོགས༔ ལམ་བཞི་མཐའ་རུ་ཕྱིན་པའི་བཀྲ་ཤིས་ཤོག༔ སྣ་ཚོགས་བཀྲ་ཤིས་ཌཱཀྐི་རྒྱ་མཚོའི་ཚོགས༔ མ་སྲིང་འཁོར་ཚོགས་རྒྱས་པའི་བཀྲ་ཤིས་ཤོག༔ གཏེར་གནས་བཀྲ་ཤིས་ཇོ་བོ་གཟེ་རྒྱལ་གངས༔ བྱིན་ཆགས་དགེ་ལེགས་འཚོགས་པའི་བཀྲ་ཤིས་ཤོག༔ གཏེར་སྲུང་བཀྲ་ཤིས་ལྷ་བཙན་རྡོ་རྗེ་འབར༔ ཟབ་ཆོས་མེལ་ཚེ་འགྲུབ་པའི་བཀྲ་ཤིས་ཤོག༔ ཉིན་ཡང་བཀྲ་ཤིས་མཚན་ཡང་བཀྲ་ཤིས་ཤོག༔ དུས་དྲུག་རྟག་ཏུ་དགེ་ལེགས་རྒྱས་པར་ཤོག༔ «ཅེས་བསྔོ་སྨོན་གྱིས་ལེགས་པར་རྒྱས་གདབ་ནས་འཁོར་གསུམ་མི་དམིགས་ཏིང་ངེ་འཛིན་གྱི་ངང་ལ་རབ་ཏུ་གནས་པར་བྱའོ༔» ས་མ་ཡ༔ «དེའང་ཌཱཀྐི་གསང་བའི་སྒྲུབ་པ་ཐུན་མོང་མ་ཡིན་པའི་སྙན་བརྒྱུད༔ གུ་རུ་ཐུགས་ཀྱི་ཏི་ཀ་ཡིན་ཏེ༔ བྱིན་རླབས་དང་ནུས་པ་གཞན་ལས་ཁྱད་པར་འཕགས༔ ཅིའི་ཕྱིར་ཞེ་ན༔ སེང་གདོང་མ་ཕལ་ཆེར་རྣམས་བྱད་ཟློག་དང་ལས་ཆས་ཡིན་ཏེ༔ སྒྲུབ་པའི་ཐུན་མོང་དག་གི་དངོས་གྲུབ་སྣ་རེ་ཙམ་རྙེད་ཀྱང་འཁུ་ལྡོག་ཆེ༔ སེང་གདོང་ལས་ཆས་མ་ནི༔ ཌཱཀྐི་སྲོག་གཟན་མའི་རྒྱུད་ཡིན་ནོ༔ ཕལ་ཆེར་ནི༔ སོ་སོའི་རང་འདོད་ཀྱིས་དཀྲུག་ཅིང་བསླད་ནས་གསར་རྙིང་གང་ལའང་ཆ་བཞག་མེད་པ༔ གཞུང་ཚིག་རྙིང་མ་འདྲ་ཡང་ཆ་མ་ཚང་ཞིང་ཁ་གསར་མ་ནས་སབ་པ༔ ཡང་ན་རང་འདོད་ཀྱིས་གཏེར་རྙིང་ནས་བསྡུས་པ་སོགས་ཁོ་ན་མ་འོངས་པར་དེ་འདྲ་འབྱུང་༔ ཞེས་ལུང་བསྟན་པ་དང་༔ བཀའ་མའི་སེང་གདོང་མ་རྣམས་ནི་ཐོག་མར་ལྷ་ལྷ་ལྟར་དུ་ཡིན་ཀྱང་༔ བར་དུ་ལོ་ཙཱ་ཆགས་སྡང་ཅན༔ རྡོ་རྗེ་ཐེག་པ་ལ་དགྲ་གཤེད་དུ་གྱུར་པ་རྣམས་ཀྱིས༔ སྨོན་ལམ་ངན་པས་འབྲེལ་ནས་བྱིན་རླབས་མི་འབྱུང་༔ ཅིའི་ཕྱིར་ཞེ་ན༔ དམ་ཚིག་ལ་སེལ་ཞུགས་པ་ཡིན༔ དེས་ན་མ་འོངས་པའི་གཏེར་ཆོས་རྣམས་ཀྱང་བརྟག་གཞིག་གིས་རྒྱབ་སྐྱོར་དགོས་པ་ཅི་ཞེ་ན༔ གཏེར་ཆེན་རྒྱལ་བའི་རྣམ་སྤྲུལ་སྐྱེ་བ་བརྩེགས་མར་དྲན་ནས་མི་བརྗེད་པ་འོད་གསལ་རྡོ་རྗེའི་སྙིང་པོའི་གཟུངས་དང་ལྡན་པ་རྣམས༔ གུ་རུའི་ལུང་བསྟན་ཁ་བྱང་དང་༔ རང་རེ་བག་ཆགས་སད་པའི་མཚམས་སྦྱོར་ཉི་མ་མེ་ཤེལ་ལྟ་བུ་སྟེ༔ འགྲན་པའི་ཟླ་དང་བྲལ་བའོ༔ དེང་སང་གི་སྦྱངས་པ་ཅན་ཡིན་ཟེར་བ་དང་༔ མཉམ་པར་མི་རིགས་གོང་དུ་འདུད༔ གཏེར་སྟོན་གྱི་མཚན་གང་ཞེ་ན༔ མཁའ་འགྲོའི་གསང་མཛོད་ཆེན་མོ་སྒོ་མི་ཕྱེད་པ་རྣམས་ནི༔ གཏེར་སྟོན་དུ་ཡང་བཏགས་པར་མི་འོས༔ གཏེར་རྙིང་རྣམས་སླར་སྤེལ་བ་ནི་བཀའ་མ་ལྟ་བུ་ཡིན་སྟེ༔ གབ་པ་རིམ་བཞིན་མངོན་དུ་ཕྱུང་ཟིན༔ དེའང་གཏེར་ཆེན་དང་གཏེར་ཕྲན་ཞེས་བྱའི་མིང་ཙམ་ལུང་དུ་གྲགས་པ་ནི༔ གཏེར་ཁོག་ཆེ་ཆུང་ཙམ་གྱིས་ཁྱད་ལས༔ སྣ་རེ་རེ་སྦས་པ་ནི༔ ཆོས་ལ་མགོ་མཇུག་ཆ་མ་ཚང་བའམ༔ དགོས་པའི་དོན་བཞི་མི་གནས་པའམ༔ སྐྱོན་ཅན་དུ་གྱུར་ནས་གཏེར་ཕྲན་ཟེར་བ་མ་ཡིན་ནོ༔ ཅི་ཕྱིར་དུམ་པ་ཆད་ལྷག་མཚང་ཅན་ཡོད་པ་རྣམས༔ གཏེར་དུ་འདོག་ན་ཚྭ་ཁང་ཞིག་པོའི་ནང་དུ་ཡོད་པའི་དཔེ་འཁྱམས་དུམ་པ་ཡང་གཏེར་ཡིན་པ་མི་ཁེགས་སམ༔ དེ་ཕྱིར་མ་འོངས་པ་རུ་གཏེར་སྟོན་ཡིན་ཟེར་ནས༔ ཆོས་དཀྲུག་བསླད་དུམ་པ་རེ་དང་༔ ཟོག་པོ་གཡོ་ཁྲམ་ཅན་གྱི་གཏམ་ལས༔ གཏེར་མ་ཐོན་ཟེར་བ་སོགས་རང་མཚང་སྦ་བའི་ཚིག་སྣ་ཚོགས་སྒྲོག་པ་ནི༔ གཏེར་མིན་ཞེས་མིང་བཏགས་པ་ནི་དེ་ལ་ཟེར་བ་ཡིན་ནོ༔ དེ་ཕྱིར་བླ་མ་གུ་རུ་རིན་པོ་ཆེའི་ལུང་ལས༔ ང་ཡི་གཏེར་ནི་ནམ་མཁའི་མཐའ་དང་མཉམ༔ མཁའ་འགྲོའི་གསང་མཛོད་གཞལ་བའི་ཡུལ་ལས་འདས༔ གང་འདུལ་འགྲོ་བའི་དོན་དུ་སྦས་པ་ནི༔ ཆ་ཚང་དོན་དྲིལ་ཟབ་བརྒྱ་ཁྱད་པར་འཕགས༔ གཞན་ལ་མེད་པའི་ཁྱད་ཆོས་མང་དུ་ཡོད༔ མ་འོངས་སྐལ་ལྡན་གཏེར་ལ་སྤྱོད་པའི་ཚེ༔ ཏིང་འཛིན་གོ་ཆ་གསུམ་གྱི་རྒྱུད་ལྡན་ནས༔ ཤེས་རབ་དབང་པོས་བརྡ་ལུང་རྩལ་སྟོན་ཚེ༔ གཏེར་ཁོག་རེ་རེའི་ཆོས་ཀྱང་བརྗོད་མི་ལང་༔ དེ་བས་གཏེར་གྱི་མཚན་ཉིད་ནམ་མཁའོ༔ ཞེས་གསུངས་སོ༔ དེས་ན་རྗེ་བཙུན་གུ་རུ་རིན་པོ་ཆེའི་སྐུ་སྣང་སྟོང་ཡེ་ཤེས་ཀྱི་རོལ་པ་བརྫུས་སྐྱེས་ཡིན་པས་སྐྱེ་འཆི་དང་བགྲེས་རྒུད་མེད༔ གསུང་གྲགས་སྟོང་གི་སྡེབ་སྦྱོར་དྲུག་ཅུ་ཌཱཀྐིའི་དབྱངས་རིང་ཡིན་པས༔ མཁའ་འགྲོའི་གསང་མཛོད་ཆེན་མོ་དང་མཉམ༔ ཐུགས་སྐྱེ་འགག་གནས་གསུམ་དང་བྲལ་བ་ཀ་དག་འོད་གསལ་སྙིང་པོ་ཀུན་མཁྱེན་ཡེ་ཤེས་ཡིན་པས༔ དགོངས་པ་ཀུན་བཟང་རྡོ་རྗེ་འཆང་དང་མཉམ༔ གཏེར་ལ་ཆད་ལྷག་དང་མ་དག་པའི་རྟགས་མཚན་ཡོད་པ་གཞི་ལ་ཡང་མ་གྲུབ༔ ཕྲིན་ལས་འགྲོ་བ་གང་ལ་གང་འདུལ་ཡོན་ཏན་གྱི་བཀོད་པ་ལུང་རིགས་ཕྱི་ནང་ཚོགས་པའི་རྒྱུད་སྡེ་ཀུན་ཀློང་ལ་གབ་པའི་སྒྲོམ་བུ་ཡིན་པས༔ གཏེར་གྱི་ཆོས་ལ་མགོ་མཐུད་སྟོད་ནས་ལེན༔ སྨད་ཤམ་མཐའ་ནས་བཙལ་དགོས་པའི་ཁུངས་མེད་པ་ཞིག་མ་ཡིན༔ ཕྲིན་ལས་འགྲོ་བ་གང་ལ་གང་འདུལ་གྱི་གཉེན་པོར་སྟོན་པའི༔ དྲང་སྲོང་མཁྱེན་པའི་པཎྜི་ཏ་བསྟན་པའི་སྒྲོན་མེ་ཆེན་པོ་ཡིན་པས༔ གཏེར་གྱི་ཆོས་ཚན་གཟུངས་དང་བློ་ཡིས་དཔག་ཏུ་མེད༔ ཅིའི་ཕྱིར་ཞེ་ན༔ ང་ཕ་རྒན་པདྨ་འབྱུང་གནས་ནི་དེ་ལྟར་ལགས་པས༔ རྨོངས་པའི་འོས་སུ་མི་འཇུག༔ གང་ཕྱིར་མ་འོངས་པ་རུ་བསྲེ་བསླད་སྒྲོ་སྐུར་ཅན་གྱི་ཆོས་སམ༔ བྱིན་རླབས་ཡལ་བ་རྒྱུད་དང་བཀའ་ལུང་ཆད་པའམ༔ མ་ཚང་བ་གཏེར་ནས་ཆད་འདུག་ཟེར་བའམ༔ སྒྲ་མ་དག་པ་སོགས་སློབ་དཔོན་གྱི་གསུང་ཡིན་ཟེར་བའམ༔ དཀྲུགས་ཤིང་སྤེལ་བ་ལུང་བསྟན་ཡིན་ཟེར་བའམ༔ སྒྲ་ཚིག་ཉམས་པ་རིང་ཐུང་སོགས་བརྟག་པ་མི་བཟོད་བ་རྣམས་ཤོག་སེར་ལ་འདུག་ཟེར་བ་སོགས༔ གུ་རུ་རྗེའི་མི་དགོངས་ཤིང་༔ མཁའ་འགྲོའི་གསང་མཛོད་ལ་མེད་པ༔ ཤོག་སེར་ལ་གང་མིན་ནོར་འཁྲུལ་སོགས་འདུག་སྐད་ཀྱི་ཚིག་གཏོང་བ་ནི༔ རྡོ་རྗེ་ཐེག་པའི་རྐང་འདྲེན་པ་ཡིན༔ དེས་ན་ཕྱིས་འབྱུང་གཏེར་སྟོན་རྣམས་ཀྱང་རྟགས་ཤོག་སེར་དང་བསྟུན༔ ཚད་རིག་པས་ཟུངས༔ དོན་གནས་ལུགས་ཀྱི་གཞི་ཚུགས༔ གང་གིས་མཐོང་ཡང་ཡིད་ཆེས་ཤིང་ཁུངས་བཙུན་པ་དེ་གང་ཞེ་ན༔ ཕྱི་ནང་གསང་གསུམ་གྱི་དོན་ལྡན་ཞིང་༔ ཆ་ཚང་ལ་གཏིང་དོན་དྲིལ་བ་རྡོ་རྗེའི་ཚིག་རྐང་མ་ནོར་བ་དེ་བྱེད་པ་ཡིན༔ དེས་ཕྱིས་འབྱུང་རྗེས་འཇུག་རྣམས་ཀྱིས་ཀྱང་མཚན་ལྡན་གྱི་བླ་མ་བརྟག་པ་དང་༔ གཏེར་གྱི་ཉམས་ལེན་བྱེད་པ་རྣམས་ཀྱིས་དོན་འདི་གཙོ་བོར་དགོས་པས་མ་ནོར་བའི་བརྟག་གཞིག་ཀྱང་འཚལ༔ ཚིག་དེ་དོན་གྱི་བརྡ་ཅི་བཞིན་བཀྲོལ་བའི་དགོས་ཆད་ནི༔ སྙིང་ཐིག་ཡིད་བཞིན་ནོར་བུ་དང་འདྲ་བའི་སེང་གདོང་ཌཱཀྐིའི་སྒྲུབ་ཐབས་འདི༔ ཁུངས་བཙུན་ཞིང་བྱིན་རླབས་ཆེ་བའི་རྒྱུ་གང་ཞེ་ན༔ ཐོག་མར་ཁུངས་བཙུན་པ་ནི༔ རི་བོ་མ་ལ་ཡ་གནམ་ལྕགས་འབར་བའི་རྩེར༔ དབྱིངས་ཕྱུག་གསང་བ་ཌཱཀྐིས་གུ་རུ་ལ་སྙན་བརྒྱུད་དུ་གནང་བའི་ཕྱིར༔ བརྒྱུད་པ་ཉེ་བ་དང་༔ གུ་རུས་རྟགས་ལྡན་མི་བརྗེད་པའི་ཤོག་སེར་ལ་བཏབ་སྟེ་གང་ལ་མ་སྤེལ་བས་བསྲེ་བསླད་མ་ཞུགས་པས་ཁུངས་བཙུན་པ་དང་༔ སླར་གཏེར་འདི་བཞེས་པའི་ཚེ༔ མཁའ་འགྲོའི་ལུང་བསྟན་མ་ནོར་བ་དེ་བཞིན་ལ༔ རླུང་འཁོར་དམར་ནག་རཀྟ་འཁྲུགས་པའི་མཚོ་ནས་ཀུན་གྱིས་མཐོང་བར་གདན་དྲངས་པས་ཡིད་ཆེས་པ་དང་༔ བྱིན་རླབས་ཆེ་བའི་རྒྱུ་གང་ཞེ་ན༔ སེང་གདོང་དམར་མོ་ནི་འཇིག་རྟེན་ལ་གནས་པ་ཤ་གཟུགས་ཚུལ་ཏེ༔ འཇིག་རྟེན་ལས་འདས་རྟགས་ནི་སེང་ཞལ་སྔོ་བ་ཙམ་ལས་མེད་པ་དང་༔ འཁོར་རྣམས་ཀྱང་ཕྲ་མེན་ཤ་ཟས་བསྐོར་བས༔ དེས་ན་འདི་ཉིད་ཆོས་དབྱིངས་མཐིང་ཀ་གཞི་མ་བཅོས་པའི་དངོས་རྟགས་མཐུན་ཏེ༔ དབྱིངས་ཕྱུག་ཡེ་ཤེས་མཁའ་འགྲོ་མ་སྙིང་རྗེའི་རང་སྒྲ་ཆེ་བའི་བརྡར༔ སེང་ཞལ་དང་ལྡན་པ་དེའང་མཁའ་འགྲོ་གཞན་ལས་ཐུན་མོང་མ་ཡིན་པར་མཚོན་པ་འཁོར་རྣམས་ཀྱང་ཡེ་ཤེས་ཀྱི་ཌཀྐི་མ་དང་ཤུགས་ཀྱི་རང་རྩལ་རྣམས་ཀྱང་སྙིང་རྗེའི་ཆོ་འཕྲུལ་དུ་གནས༔ རྩ་གསུམ་འདུ་འབྲལ་མེད་པའི་ཕྱིར༔ རིགས་བདག་གུ་རུ་སེངྒེ་སྒྲ་སྒྲོགས་སྤྱི་བོར་བརྒྱན་པ་འདི༔ བྱིན་རླབས་གཞན་ལས་ཁྱད་པར་འཕགས་སོ༔ འདི་ཉིད་སྒྲུབ་པའི་སྐལ་ལྡན་རྣམས་ལ༔ རྟག་ཏུ་མཁའ་འགྲོ་འདུ་ཞིང་གསང་བའི་ལུང་བསྟན་འབྱུང་༔ ཀུན་གྱི་གཙོ་མོ་ཆེ་ཡིན་པས་འགྲོ་བ་དབང་དུ་འདུ༔ ཡང་དག་དོན་གྱི་སྒྲུབ་པ་ཡིན་པས་མཆོག་གི་དངོས་གྲུབ་ཐོབ༔ ལུས་མེད་ཡེ་ཤེས་ཀྱི་མཁའ་འགྲོ་མ་ཡིན་པས༔ ཚེའི་རིག་འཛིན་འགྲུབ༔ མཁའ་འགྲོའི་གསང་ལམ་ཡིན་པས་བགྲོད་འགྱུ་མི་དགོས་པར་ཞིང་ཁམས་མཐོང་༔ མཁའ་འགྲོའི་དམ་ཚིག་ཀུན་གྱི་སྲོག་ལ་གནས་པས༔ ལོག་ལྟ་ཅན་ལ་དམིགས་གཏད་ཀྱིས་མཐུ་མ་བཏང་ཀྱང་༔ བཀའ་ཆད་ཀྱིས་སྒྲོལ་ནུས༔ མཁའ་འགྲོ་འདི་དབང་སྡུད་ཀུན་གྱི་གཙོ་མོ་ཡིན་པས༔ ལོངས་སྤྱོད་མི་འདོད་ཀྱང་ཆར་བཞིན་དུ་འབེབས༔ བསྙེན་སྒྲུབ་ཕྲན་བུ་ལས་མ་ཐོན་ཀྱང་༔ མཁའ་འགྲོའི་གསུང་ཤེས་རབ་ཀྱི་རང་བཞིན་ཡིན་པས་འགྲུབ་རྟགས་མྱུར༔ འདི་རང་བྱུང་ལྷན་སྐྱེས་ཀྱི་མཁའ་འགྲོ་ཡིན་པས་སྒྲུབ་སླ་ལ་མཁུ་ལྡོག་མི་འབྱུང་༔ འབྱུང་བ་ལྔའི་བདག་མོ་ཡིན་པས་རྩ་རླུང་དང་ལུས་སྟོབས་རྒྱས་ཤིང་ཁམས་དང་བཀྲག་མདངས་འཕེལ༔ གསུང་དབྱངས་དྲུག་ཅུའི་རང་བཞིན་དུ་གནས་པས་མཁྱེན་གཉིས་ཀྱི་རིག་པ་མ་སྦྱངས་ཀྱང་ལྷུམས་སུ་ཞུགས༔ དཀྱིལ་འཁོར་ཐམས་ཅད་ཀྱི་གཙོ་མོ་ཤེས་རབ་ཡུམ་ཡིན་པས༔ འདི་ཉིད་བསྒྲུབས་པས་གཞན་ཐམས་ཅད་གཅིག་འདུས་སུ་འགྲོ༔ དབང་བཞི་གཙོ་བོ་ཤེས་རབ་ཡེ་ཤེས་ཀྱི་དབང་ཡིན་པས༔ དབང་བསྐུར་ཐམས་ཅད་ཡོངས་རྫོགས་སུ་འགྲོ༔ ཕར་ཕྱིན་དྲུག་གི་སྡོང་པོ་ཤེས་རབ་ཕར་ཕྱིན་ཡིན་པས༔ བསླབ་པ་ཐམས་ཅད་རང་རྫོགས་སུ་འགྲོ༔ ཕ་རྒྱུད་མ་རྒྱུད་གཉིས་ཡང་༔ ཤེས་རབ་མ་རྒྱུད་དོན་གྱི་ཐེག་པ་ཡིན་པས༔ རྒྱུད་སྡེ་ཀུན་གྱི་གཙོ་བོར་འཇུག༔ བསྐྱེད་རྫོགས་གཉིས་ཡང་གཙོ་བོ་རྫོགས་རིམ་ཡིན་ཏེ༔ འདི་རྫོགས་རིམ་དུ་འཇུག༔ དེ་བས་སྐལ་ལྡན་ལས་ཅན་གྱིས༔ འདི་ཉིད་སྒོམ་སྒྲུབ་བགྱིས་ལ་ཉམས་སུ་ལེན་པར་བྱའོ༔ དེའང་ཌཱཀྐིའི་སྒྲུབ་ཁོག་ཆེན་མོ་བརྗོད་ཀྱིས་མི་ལང་བའི་ཆོས་ཀ་འདུག་ཅིང་འདི་ཉིད་མེད་དུ་མི་རུང་བའི་ལས་བྱང་དགོས་ཆད་ཅན༔ ཁོལ་དུ་ཕྱུང་ནས་རྒྱུན་ཁྱེར་དུ་བཞག་པ་ཡིན༔ གོང་དུ་སྒྲུབ་ཚུལ་ཕྲན་བུར་ཆོས་ཉིད་ཀྱིས་རྣམ་དབྱེ་ཕྱེ་བ་དེ༔ ཁོ་བོས་ལས་གཞུང་འདི་ཁོ་ན་བསྟོད་ཕྱིར་བསྔགས་པ་མ་ལགས་ཏེ༔ གང་ཞིག་སྤྱིའི་མཚན་ཉིད་ཡིན་པས༔ ཐ་སྙད་རྟོག་གེ་བ་གཅིག་གི་མཚང་དུ་ཕོག་ནས༔ མི་འོས་པའི་ཏནྟྲ་དུ་མིང་འདོགས་པར་བཞེད༔ ས་མ་ཡ༔ ཨེ་མཿ རྒྱ་གར་མཁས་མཆོག་པདྨ་འབྱུང་གནས་ངས༔ མ་འོངས་སྐལ་ལྡན་དོན་དུ་ལེགས་བཀོད་པའི༔ ཡང་སྙིང་ཐིག་ལེ་གསང་བ་ཌཱཀྐིའི་ཆོས༔ འབྲེལ་ཚད་དོན་ལྡན་ལྟ་བའི་མེ་ལོང་ལ༔ ཤེས་རབ་འོད་ཀྱི་དྲྭ་བ་རབ་འཁྱིལ་འདི༔ མ་འོངས་སངས་རྒྱས་ཡེ་ཤེས་རྣམ་སྤྲུལ་ཉིད༔ ཅི་བཞིན་མ་ནོར་ཐུགས་སྲས་དེ་ལ་སྤྲོད༔ བཀའ་ཡི་རྒྱ་འདི་ཞིང་སྐྱོང་མགོན་པོས་སྲུངས༔ བདུད་རིགས་དམ་སྲི་ལག་ཏུ་མ་ཤོར་རྒྱ༔ དམར་ནག་རཀྟ་རླུང་འཁོརྀ་ཨཚ་བསྟིམ༔ ས་མ་ཡ༔» «གཏེར་རྒྱ༔ སྦས་རྒྱ༔ ཟབ་རྒྱ༔ གཏད་རྒྱ༔ ཐེམ་རྒྱ༔ མི་ནུབ་རྒྱ༔ ཁོ་བོ་ཨོ་རྒྱན་རྩ་གསུམ་གླིང་པ་ཆོས་ཀྱི་རྒྱ་མཚོས་ས་ཕག་ལོར་ཇོ་བོ་གཟེ་རྒྱལ་གྱི་གངས་ཁྲོད། དམར་ནག་རཀྟའི་མཚོ་ནས་གདན་དྲངས་ཤིང་སྦས་ཡུལ་དུ་ཤོག་སེར་ལས་ཞལ་བཤུས་སོ། བསྟན་དགྲ་འདུལ་བའི་གཉེན་པོར་ཤོག །སྒོ་སྤྲུལ་གུ་ཧྱས་ཞུ་དག་བྱས་ལ་མཆོད་ཕྲེང་སོགས་བར་སྐབས་ཡིག་ཆུང་གསལ་བྱེད་འགའ་ཞིག་གསར་དུ་བཏབ་པ་ལ་མི་ནོར་བའི་ཡིག་ཤད་བརྒྱབ་ཡོད།། །།
ཅ༽